L’advocat del pare de la Nadia deixarà de defensar-lo | Espanya | EL PAÍS Catalunya
Els pares insisteixen que no hi ha hagut mai "intencionalitat bruta en cap acte de família"
Madrid 12 GEN 2017 - 14:08	CET
Alberto Martín, l'advocat que fins ara ha portat la defensa dels pares de la Nadia –investigats arran d'una presumpta estafa en la recollida de fons per la malaltia rara que pateix la nena– té previst deixar de representar Fernando Blanco després de la declaració prevista divendres a la Seu d'Urgell (Alt Urgell).
Fernando Blanco i la mare de la menor, Margalida Grau, han estat citats a declarar pel magistrat en trobar indicis de delictes de provocació i explotació sexual a càrrec del pare després d'haver localitzat unes fotografies de la menor en un llapis de memòria.
L'advocat ha precisat en una entrevista a Antena 3 que la defensa de tots dos progenitors "no és incompatible perquè no són enemics", però ha admès la dificultat de seguir representant els dos davant la complexitat que va adquirint el cas i "el calibre dels arguments que fan falta en una defensa".
L'advocat assegura que aquesta decisió s'ha adoptat pel bé de la menor. "Creiem que serà el més convenient per a la nena, ja que és la progenitora qui està amb ella i la que té més possibilitats de recuperar la pàtria potestat", ha explicat Martín.
D'altra banda, ha incidit que la decisió de deixar la defensa no està relacionada amb el nou rumb que ha pres la investigació en trobar-se les fotografies de contingut sexual. "No volem que sembli que, just ara que això es complica, nosaltres fem un pas enrere, perquè hem parlat sobre l'opció que les defenses siguin independents", ha explicat Martín.
L'advocat ha insistit a defensar els pares de la Nadia i ha assegurat que es troben "enfonsats" i tenen la sensació que "algú vol destruir-los sense saber quina pot ser la seva motivació". Martín ha assegurat que Fernando Blanco i Margalida Grau sostenen que "no hi ha hagut mai la més mínima intencionalitat bruta en cap acte de família" i, al seu parer, "diuen la veritat".
Segons ha explicat, la parella sosté que "no se solien gravar [mantenint relacions íntimes]" perquè "ningú es grava habitualment", tot i que l'advocat ha afegit que "mai se sap si un dia, puntualment, fa un temps, quan la nena tenia una edat física de cinc o sis i mental de quatre, van tenir aquest punt d'intimitat que ells sabran explicar i contextualitzar".